દેશભરમાં 13 સપ્ટેમ્બરથી ગણેશોત્સવની શરૂઆત થઈ ચુકી છે. પહેલા મહારાષ્ટ્રમાં જ સૌથી વધારે ધામધુમ જોવા મળતી હતી, પરંતુ હવે તો દેશના માટાભાગના શહેરોમાં લોકો ગણેશજીની સ્થાપના કરીને 10 દિવસ સુધી પૂજા-અર્ચન કરતા હોય છે. સામાન્ય માણસથી માંડીને શ્રીમંતો, સેલિબ્રિટી દરેકના ઘરે ગણેશની સ્થાપના કરવામાં આવે છે. બોલિવૂડમાં પણ ઘેર-ઘેર આ તહેવાર ઉજવવામાં આવે છે. સેલિબ્રિટિઝ લોકોને ઈકો-ફ્રેન્ડલી ગણેશોત્સવ ઉજવવા માટે પણ મેસેજ આપતા હોય છે. ગુરૂવારે દેશના સૌથી મોટા ઉદ્યોગપતિ મુકેશ અંબાણીના ઘરે પણ ગણેશોત્સવની ઉજવણી માટે વિશેષ આયોજન કરાયું હતું. તેમના ત્યાં ફિલ્મઈન્ડસ્ટ્રીના તમામ જાણીતા ચહેરાથી માંટીને સ્ટાર ખેલાડીઓ અને નેતાઓ પણ હાજર રહ્યા હતા. આ પ્રસંગે સૌના આકર્ષણનું કેન્દ્ર ખાન ત્રિપુટી - સલમાન, શાહરૂખ અને આમિર હતી, જે ઘણા લાંબા સમય બાદ એકસાથે જોવા મળ્યા હતા. સલમાન કેટરીના કૈફ સાથે જોવા મળ્યો હતો તો શાહરૂખ ખાન પત્ની ગૌરીને લઈને આવ્યો હતો. આમિર ખાન પણ પોતાના પરિવાર સાથે મુકેશ અંબાણીના ત્યાં ગણેશ ચતુર્થી ઉજવવા માટે આવ્યો હતો.